**ՀԻՄՆԱՎՈՐՈՒՄ**

**««ԾԽԱԽՈՏԱՅԻՆ ԱՐՏԱԴՐԱՏԵՍԱԿՆԵՐԻ ԵՎ ԴՐԱՆՑ ՓՈԽԱՐԻՆԻՉՆԵՐԻ ՕԳՏԱԳՈՐԾՄԱՆ ՀԵՏԵՎԱՆՔՈՎ ԱՌՈՂՋՈՒԹՅԱՆԸ ՀԱՍՑՎՈՂ ՎՆԱՍԻ ՆՎԱԶԵՑՄԱՆ ԵՎ ԿԱՆԽԱՐԳԵԼՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ**

**1. Ընթացիկ իրավիճակը և իրավական ակտերի ընդունման անհրաժեշտությունը.**

«Ծխախոտային արտադրատեսակների և դրանց փոխարինիչների օգտագործման հետևանքով առողջությանը հասցվող վնասի նվազեցման և կանխարգելման մասին» օրենքի այսուհետ՝ Օրենք) 4-րդ հոդվածի 4-րդ մասը վերաբերում է ծխախոտային արտադրատեսակների միատեսակ փաթեթավորմանը, ըստ որի՝ արգելվում է ծխախոտային արտադրատեսակների սպառողական տարաների վրա պատկերել ապրանքանիշի գույներն ու պատկերները, կորպորատիվ «լոգոները» և արտադրողին նույնականացնող այլ նշան (պատկեր)։ Օրենքի 12-րդ հոդվածի 1-ին մասի 1-ին կետի բ․ ենթակետի համաձայն՝ սույն դրույթը պետք է ուժի մեջ մտնի 2024 թվականի հունվարի 1-ից։

Սակայն, սույն դրույթի կիրարկման տեսանկյունից առկա է հակասություն ներպետական և միջազգային իրավական կարգավորումների միջև։ Այդ հակասությունը վերացնելու նպատակով Առողջապահության նախարարության կողմից մշակվել են ծխախոտային արտադրատեսակների միատեսակ փաթեթավորմանը ներկայացվող պահանջները և Եվրասիական տնտեսական հանձնաժողովին է ներկայացվել «Ծխախոտային արտադրանքի մասին տեխնիկական կանոնակարգ» (ՄՄ ՏԿ 035/2014) Մաքսային միության տեխնիկական կանոնակարգում համապատասխան փոփոխությունների առաջարկը։

Սակայն, այս պահի դրությամբ, նշված առաջարկի վերաբերյալ դեռևս չեն ստացվել Եվրասիական տնտեսական միության անդամ հանդիսացող թվով 2 պետությունների դիրքորոշումները։ Հարկ է նշել նաև, սույն թվականի հունիս ամսին ՀՀ Առողջապահության նախարարության նախաձեռնությամբ, այս հարցի քննարկման նպատակով, հանդիպում է կազմակերպվել ԵԱՏՄ անդամ պետությունների Առողջապահության նախարարությունների ներկայացուցիչների, ԱՀԿ ներկայացուցիչների մասնակցությամբ։ Ընդ որում, առցանց եղանակով հանդիպմանը մասնակցել են նաև Եվրասիական տնտեսական հանձնաժողովի ներկայացուցիչները։ Ներկայումս աշխատանքները ակտիվորեն շարունակվում են, սակայն քանի դեռևս ԵԱՏՄ բոլոր անդամ պետությունները դիրքորոշում չեն ներկայացրել և փաստացի առկա է հակասություն ներպետական և միջազգային իրավական կարգավորումների միջև, օրենքում փոփոխություն կատարելու անհրաժեշտություն է առաջացել։

**2. Առաջարկվող կարգավորման բնույթը.**

«Ծխախոտային արտադրատեսակների և դրանց փոխարինիչների օգտագործման հետևանքով առողջությանը հասցվող վնասի նվազեցման և կանխարգելման մասին» օրենքում փոփոխություն կատարելու մասին» օրենքի նախագծով առաջարկվում է ծխախոտային արտադրատեսակների միատեսակ փաթեթավորման վերաբերյալ պահանջը իրագործել ԵԱՏՄ տեխնիկական կանոնակարգերով սահմանելուց հետո, որի կապակցությամբ ակտիվ աշխատանքներ են իրականացվում ՀՀ առողջապահության նախարարության և ԵԱՏՄ անդամ պետությունների առողջապահության նախարարությունների միջև։

**3. Նախագծերի մշակման գործընթացում ներգրավված ինստիտուտները և անձինք**

Նախագիծը մշակվել է Առողջապահության նախարարության և ԱՆ «Ակադեմիկոս Ս. Ավդալբեկյանի անվան առողջապահության ազգային ինստիտուտ» ՓԲԸ-ի աշխատակիցների կողմից:

**4. Ակնկալվող արդյունքը**

Նախագծի ընդունման արդյունքում ծխախոտային արտադրատեսակների միատեսակ փաթեթավորման ներդրումը հնարավոր կդառնա Եվրասիական տնտեսական միության տեխնիկական կանոնակարգերով միատեսակ փաթեթավորմանը վերաբերող իրավական կարգավորումներ սահմանելուց հետո։

**5.** **Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

**Նա**խագծի ընդունման կապակցությամբ պետական կամ տեղական ինքնակառավարման մարմնի բյուջեում ծախuերի և եկամուտների էական ավելացում կամ նվազեցում չի նախատեսվում:

**6. Կապը ռազմավարական փաստաթղթերի հետ.**

Սույն նախագիծը կապված է ՀՀ կառավարության 2022 թվականի հուլիսի 14-ի Ծխախոտային արտադրատեսակների, ծխախոտային արտադրատեսակների փոխարինիչների օգտագործման դեմ պայքարի ծրագիրը և 2022-2026 թվականների միջոցառումների ցանկը հաստատելու մասին թիվ 1058-Լ որոշման հավելված 2-ի 5․1-ին կետի հետ։